ΓΡΑΠΤΗ ΕΡΩΤΗΣΗ P-2254/96 υποβολή: Angela Sierra Gonzαlez (GUE/NGL) προς την Επιτροπή (26 Iουλίου 1996)

Θέμα: Ειδικό καθεστώς εφοδιασμού (REA) για τα Καναρια Νησιά

Οι κτηνοτρόφοι των Καναρίων Νησιών έχουν εκφράσει δημοσίως την ανησυχία τους για τη δύσκολη κατάσταση στην οποία βρίσκονται. Τα προβλήματα δημιουργούνται από την υπάρχουσα ανισορροπία μεταξύ των μέτρων που προβλέπει το Ειδικό Καθεστώς Εφοδιασμού (REA), το οποίο αποτελεί τμήμα του προγράμματος ιδιαίτερων εναλλακτικών λύσεων λόγω του απομακρυσμένου και νησιωτικού χαρακτήρα των Καναρίων Νησιών (POSEICAN), και του επιπέδου της οικονομικής υποστήριξης προς την κτηνοτροφική παραγωγή των Καναρίων Νησιών.

Στους στόχους του POSEICAN περιλαμβάνεται «η ανάπτυξη της κτηνοτροφίας, για τις ανάγκες της τοπικής αγοράς» (άρθρα 6,7, τίτλος ΙΙΙ, POSEICAN). Εντούτοις, λόγω της εφαρμογής του REA, οι εισαγωγές κατεψυγμένου κρέατος πενταπλασιάστηκαν, φθάνοντας τους 15.500 Tm το 1995, από 3.205 Tm το 1988. Κάτι παρόμοιο συνέβη με το τυρί και το υγρό γάλα.

Στην ανισορροπία μεταξύ των ενισχύσεων προς την τοπική κτηνοτροφία και τις διευκολύνσεις του REA προς τις εισαγωγές, προστέθηκε η αύξηση της τιμής των δημητριακών και η μείωση των ενισχύσεων για την εισαγωγή τους. Με τα σημερινά επίπεδα της στήριξης της τοπικής κτηνοτροφικής παραγωγής και την πτώση της ζήτησης βόειου κρέατος, ο κτηνοτροφικός τομέας των Καναρίων είναι καταδικασμένος να εξαφανισθεί, εάν δεν αναθεωρηθεί προς τα επάνω το ύψος των ενισχύσεων προς την κτηνοτροφία των Καναρίων.

1. Γνωρίζει η Επιτροπή τα αποτελέσματα που είχε για την κτηνοτροφική παραγωγή των Καναρίων η μείωση των ενισχύσεων για εισαγωγή δημητριακών;

2. Σκέπτεται η Επιτροπή να καθιερώσει κάποια ειδική υποστήριξη για την κτηνοτροφία των Καναρίων Νησιών, ώστε να διασφαλισθεί η επιβίωσή της και να επανέλθει η ισορροπία, απέναντι στις εισαγωγές που πραγματοποούνται βάσει του REA;

Απάντηση του κ. Fischler εξ ονόματος της Επιτροπής (5 Σεπτεμβρίου 1996)

Ο κανονισμός (ΕΟΚ) αριθ. 1601/92 ((ΕΕ αριθ. L 173 της 27.6.1992. )) του Συμβουλίου, για τα ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων, καθορίζει, αφενός, ένα Ειδικό Καθεστώς Εφοδιασμού (REA) στο πλαίσιο του οποίου και σε συνάρτηση με τις ανάγκες της τοπικής κατανάλωσης (άμεσης ή μέσω του τομέα μεταποίησης), τα προϊόντα καταγωγής τρίτων χωρών μπορούν να εισάγονται στις Καναρίους Νήσους χωρίς δασμούς ή στην περίπτωση των κοινοτικών προϊόντων, υπό όρους που ισοδυναμούν με το πλεονέκτημα το οποίο προκύπτει από την απαλλαγή των δασμών εισαγωγής, όσον αφορά τα προϊόντα καταγωγής της παγκόσμιας αγοράς. Αφετέρου, ο προαναφερόμενος κανονισμός καθορίζει μέτρα στήριξης της τοπικής παραγωγής σε διάφορους τομείς.

Στο πλαίσιο της REA η Επιτροπή προβαίνει για κάθε περίοδο εμπορίας, στον καθορισμό των ποσοτήτων που πρέπει να εισάγονται στις Καναρίους Νήσους (πίνακες εφοδιασμού) σε συνεργασία με τις εθνικές αρχές και σε συνέχεια πρότασης που διαβιβάζεται από τις εν λόγω αρχές.

Η Επιτροπή δείχνει ιδιαίτερη ευαισθησία όσον αφορά τις συνέπειες όπως περιγράφονται από το Αξιότιμο Μέλος του Ευρωπαϊκού Κοινοβουλίου, και την ισορροπία μεταξύ των εισαγωγών στο πλαίσιο της REA και της ανάπτυξης των τοπικών παραγωγών.

Η Επιτροπή θα προβεί στην αξιολόγηση της κατάστασης στο πλαίσιο της έκθεσης που αφορά την εφαρμογή των μέτρων που προβλέπονται στον κανονισμό (ΕΟΚ) αριθ. 1601/92.

Όσον αφορά τον τομέα της εκτροφής, η Επιτροπή εξέδωσε μόλις στον τομέα των σιτηρών τον κανονισμό (ΕΚ) αριθ. 1204/96 ((ΕΕ αριθ. L 161 της 29.6.1996. )) που αφορά την προσαρμογή των ενισχύσεων.